[{"text_idx": "#000000", "text": "Meie igapa\u0308evast homaari anna meile ta\u0308napa\u0308ev"}, {"text_idx": "#000001", "text": "Ja muidugi anna juba ette andeks meie vo\u0303lad, sest samamoodi ja\u0308tkates tunneli lo\u0303pus just vo\u0303lavangla trellid paistavadki. Oleme langenud taas Vietnami kulinaarsete ahvatluste ohvriks."}, {"text_idx": "#000002", "text": "Da Nang ei ole nelja aastaga valmis saanud. Juba eelmisel korral oli siin rohkesti kraanasid pu\u0308sti, nu\u0308u\u0308d aga oleme maandunud otse keset ehitusplatsi. Merea\u0308a\u0308rses piirkonnas kerkivad uued hooned pea igal viiendal krundil. See-eest vo\u0303tavad ka linna kohvikud ja restoranid enda alla nii suure pindala, nagu kavatseks Da Nang terve Hiina a\u0308ra toita. Meile selline ro\u0303huasetus muidugi meeldib. Siia saigi ju peaasjalikult oma ko\u0303htu orjama tuldud. U\u0308htlasi pean nu\u0308u\u0308d kohaseks hoiatada, et seekordne postitus vo\u0303ib aktiveerida maomahla no\u0303ristumist ning po\u0303hjustada tu\u0308hja ko\u0303hu korral vaimseid ja fu\u0308u\u0308silisi kannatusi."}, {"text_idx": "#000003", "text": "Esimesel o\u0303htul linna peale einestama minnes selgub, et merebioloogia teadmistes on meil suured peenisekujulised lu\u0308ngad. Satume nimelt hiigelrestorani, millest vo\u0303tavad kolmandiku enda alla akvaariumid."}, {"text_idx": "#000004", "text": "Akvaariumites hulbivad ringi eri liiki so\u0308o\u0308davad mereelukad, mo\u0303ni neist justkui teiselt planeedilt."}, {"text_idx": "#000005", "text": "Saage tuttavaks, merekarp nimega Panopea generosa, inglise keeles geoduck. Eesti keeles ei paista sellel molluskil veel nime olevat, nii et lo\u0303uapoolikud vo\u0303ivad oma ettepanekutega lagedale tulla. Kaevub vees meetri su\u0308gavusele liiva sisse ja elab looduses 150aastaseks. Kasvandustes seotakse karp pa\u0308rast korjamist kinni, sest ilma va\u0308lise surveta ei jaksa mollusk seda suletuna hoida, karbi avanedes aga liha kvaliteet langeb, see muutub kuivemaks."}, {"text_idx": "#000006", "text": "Meie ta\u0308helepanu selles \u201cokeanaariumis\u201d pa\u0308lvivad aga teisedki liigid, mo\u0303ned na\u0308ited teile (pildile liikudes na\u0308ed ka teksti):"}, {"text_idx": "#000007", "text": "Kiusatusest nii mitmelegi neist hambad sisse lu\u0308u\u0308a vabaneme oscarwilde\u2019likult: sellele ja\u0308rele andes. Omanikku vahetavad miljonid ja miljonid rahata\u0308hed, aga ega siis raha inimest o\u0303nnelikuks tee, vaid see, mida raha eest saab. Paremat kohta mereanniorgiaks pole meie Aasias veel na\u0308inud."}, {"text_idx": "#000009", "text": "Grillitud homaar, vabandust, langust juustukattega \u2014 pa\u0308eva tipphetk iga gurmaani jaoks."}, {"text_idx": "#000010", "text": "Meie jaoks tundmatut sorti ko\u0303htjalgne ehk meritigu osutub nii suure eluka kohta u\u0308llatavalt maitsvaks."}, {"text_idx": "#000011", "text": "Ka nende molluskitega me nimepidi tuttavaks ei saa, vaid topime uue ja tundmatu kraami lapse kombel otse suhu."}, {"text_idx": "#000012", "text": "Muidugi peame a\u0308ra proovima peenisekujulise Panopea generosa. Karbi sisse ja\u0308a\u0308nud osa praetakse ja serveeritakse kastmega."}, {"text_idx": "#000013", "text": "Torujas osa serveeritakse toorelt, sashimi kujul, koos sojakastme ja wasabi\u2018ga. Sellel on veidi kro\u0303mps struktuur ja neutraalne meremaitse. Eriti hea koos laimimahlaga!"}, {"text_idx": "#000014", "text": "Mereannid pole Da Nangis aga ainus kulinaarne magnet. Gurmaani su\u0308ljena\u0308a\u0308rmetele ja\u0308tkub selles linnas tegevust hommikust o\u0303htuni."}, {"text_idx": "#000015", "text": "Olen oodanud erutusega korduvvisiiti kitsa tupikta\u0308nava lo\u0303pus asuvasse, kuid alati rahvast pilgeni ta\u0308is so\u0308o\u0308gikohta Ba Duong, mille menu\u0308u\u0308s on ainult u\u0308ks toit: banh xeo ehk riisijahukrepp lisanditega."}, {"text_idx": "#000016", "text": "Peale selle, et nu\u0308u\u0308d mu\u0308u\u0308akse siin ka o\u0303lut, on ko\u0303ik muu nagu neli aastat tagasi: lauale tuuakse ilma ku\u0308simata kreveti- ja sealihata\u0308idisega riisipannkoogid, rohkelt erinevat rohelist-va\u0308rsket kraami ja vardas ku\u0308psetatud sealihakebabid. See ko\u0303ik keeratakse riisilehe sisse ja kastetakse siis vu\u0308rtsikasse seamaksa-maapa\u0308hklikastmesse. To\u0303eline maitsete ja tekstuuride virvarr!"}, {"text_idx": "#000017", "text": "Veel u\u0308ks kohalik variatsioon rulli-ise-toidust on banh trang cuon thit heo. Koos imeo\u0303hukese riisipaberiga kuulub siin komplekti paksem pehme riisileht. Peale klassikalise sealihalo\u0303ikudega versiooni proovime seda ka va\u0308rskelt grillitud krevettidega, mo\u0303lemad panevad mo\u0303nust mo\u0303misema. Juurde ka\u0308ib rikkalik valik rohelist kraami, kro\u0303mpsud kapsa-, rohelise mango ja kurgiviilud ning muidugi vu\u0308rtsikas kaste, mille sisse see kooslus enne hammaste taha saatmist pista."}, {"text_idx": "#000018", "text": "U\u0308htlasi alustame ka ja\u0308rgmist grillihooaega. Seako\u0303hu, krevetid ja pildile hilinenud juustu-veiseliharullid loputame alla Kesk-Vietnami ko\u0303ige populaarsema o\u0303llega Larue."}, {"text_idx": "#000019", "text": "Grillimine on po\u0303hitegevus ka Da Nangi o\u0308o\u0308turul. Meie laseme siin hea maitsta konnadel ja kaheksajalal."}, {"text_idx": "#000020", "text": "Otse loomulikult viib kulinaarne seiklusjanu meid ka ko\u0303rvallinna Hoi An\u2019i, mida peetakse Vietnami toidupealinnaks. Kui eelmine kord tegime siin tutvust pigem ta\u0308navatoiduga, siis seekord nuumame end roogadega, mida peetakse kohalikuks klassikaks."}, {"text_idx": "#000021", "text": "Hoi An\u2019i ko\u0303ige kuulsam suupiste on krevetipelmeen, mis kannab romantilist nime valge roos."}, {"text_idx": "#000022", "text": "Ko\u0303ige iseloomulikum toit on cao lau, mille eripa\u0308ra seisneb ja\u0308medates nuudlites, mida on leotatud teatud saare teatud puu tuhaga segatud vees, mis pa\u0308rineb teatud kohalikust kaevust. Edasine vo\u0303ib juba varieeruda, aga u\u0308ldiselt lisatakse nuudlitele lihapuljong koos mahlaste sealihaviilude, mungoaidude, rohelise salati ja ko\u0308o\u0308giviljade ning krutoonidega. To\u0303eliselt maitsev."}, {"text_idx": "#000023", "text": "Veelgi enam vo\u0303lub meid aga roog nimega mi quang. Riisijahust lamenuudlid veidikese maitsva puljongiga, lisandiks krevetid, sealiha, ko\u0308o\u0308giviljad ja vutimunad, serveeritud koos rohelise salatikraamiga ja u\u0308le puistatud ro\u0308stitud maapa\u0308hklitega."}, {"text_idx": "#000024", "text": "Kohalik kana riisiga kannab nime com ga Hoi An. Kurkumiga kanapuljongis kollaseks keedetud riis vokitakse koos keedetud kanaribade ja sibulaga, segatakse taldrikul toorete sibulaviilude ja u\u0308rtidega ning maitsestakse ts\u030cillikastmega. Lihtsalt geniaalne."}, {"text_idx": "#000025", "text": "Hoi An\u2019i stiilis wonton\u2018id, mis liigituvad ku\u0308ll ka ta\u0308navatoidu alla, on kro\u0303bedad lihata\u0308idisega ku\u0308psetised, millel katteks mahlane magus-vu\u0308rtsikas ko\u0308o\u0308giviljasegu."}, {"text_idx": "#000026", "text": "Kohv ei kuulu minu igapa\u0308evaste jookide hulka, aga Vietnami kohvile on raske vastu panna. Aromaatse robusta kangust pehmendab kondenspiim."}, {"text_idx": "#000027", "text": "Hanoist pa\u0308rit munakohvi siin aga alles o\u0303pitakse tegema: korra olen pidanud nii Da Nangis kui ka Hoi An\u2019is selle ko\u0308o\u0308ki tagasi saatma, sest munakollane on vahustamisel tu\u0308kki to\u0303mmanud. See siin osutub ta\u0308iuslikuks."}, {"text_idx": "#000028", "text": "Midagi ka maiasmokkadele: kookide ja tortide asemel on meie lemmik ta\u0308naval o\u0303htuti mu\u0308u\u0308dav kro\u0303bedaks praetud pannkook banaani- vo\u0303i mangota\u0308idisega."}, {"text_idx": "#000029", "text": "Lisaks ei mo\u0308o\u0308du pea pa\u0308evagi, kui me ei pista jakasid, erilehise leivapuu (ingl jackfruit) vilju. Need on muide maailma suurimad puu otsas kasvavad viljad, u\u0308ks jaka vo\u0303ib kaaluda kuni 55 kg ja olla 90 cm pikkune."}, {"text_idx": "#000030", "text": "Neid, kellele seekordne postitus su\u0308gavat pettumust vo\u0303i koguni kannatusi valmistas, lohutan lubadusega, et ja\u0308rgmine kord ei ilmu siin enam u\u0308htegi toidupilti, see-eest saab na\u0308ha tuld purskavat draakonit."}, {"text_idx": "#000031", "text": "6 thoughts to \u201cMeie igapa\u0308evast homaari anna meile ta\u0308napa\u0308ev\u201d"}, {"text_idx": "#000033", "text": "seda esimest molluskid ei suuda vist ku\u0308ll end so\u0308o\u0308ma sundida:) Mitme pa\u0308eva jooksul te ko\u0303ik selle kraami piltidel la\u0308bi degusteerisite? Ja mis maitsega on need viimasel pildil olevad leivapuu viljad? Igatahes ma pole veel jo\u0303udnud ta\u0308na su\u0308u\u0308a ja valmistas ku\u0308ll kannatusi:)"}, {"text_idx": "#000034", "text": "Ta\u0308itsa hea mollusk on, lauale sel kujul ju ei tooda ja maitse meenutab veidi austrit. :)\nKu\u0308mme pa\u0308eva oleme siin juba naudisklenud, eks proovitud on rohkemgi, ko\u0303ike ei ole alati meeles pildistada vo\u0303i on selleks liiga pime olnud.\nJaka maitseb nagu segu ananassist, o\u0303unast ja mangost, tekstuurilt on veidi kro\u0303mps. Head isu! :)"}, {"text_idx": "#000035", "text": "O\u0303nneks lugesin seda alles siis, kui olin kontoriko\u0303rvasest puhvetist juba lo\u0303uanso\u0308o\u0308gi ka\u0308tte saanud. Oleks nagu Pavlovi uuringus osalenud... :)"}, {"text_idx": "#000036", "text": "Oleks pidanud molluskiga lo\u0303petama, paistab nii mo\u0303nelgi isu tagasi to\u0303mbavat. :)"}, {"text_idx": "#000037", "text": "Et siis kirjutis nimega, o\u0303hka aga sa ei saa :)"}, {"text_idx": "#000039", "text": "Leave a Reply Cancel reply"}, {"text_idx": "#000040", "text": "Your email address will not be published. Required fields are marked *"}, {"text_idx": "#000041", "text": "Kes ja mis? Mina olen Inge, veetnud suure osa elust tekste toimetades ja vahel ka ise kirjutades. Minu viimatine ta\u0308htsaim kirjatu\u0308kk oli lahkumisavaldus. Kaalusin selle kompositsiooni ning juht- ja ko\u0303rvalmotiive oma peas kaks aastat ning 2018. aasta ma\u0308rtsis sai see ka avaldatud. 13. aprillil po\u0303rutasime koos graafilisest disainerist elukaaslase Ahtoga aastaks Aasiasse, etteka\u0308a\u0308ndeks keskeakriis, et toita oma lo\u0303putut isu uute vaadete, lo\u0303hnade ja maitsete ja\u0308rele. Meiega saab u\u0308hendust meiliaadressil reis a\u0308tt kriips punkt net."}, {"text_idx": "#000042", "text": "Mina olen Inge, veetnud suure osa elust tekste toimetades ja vahel ka ise kirjutades. Minu viimatine ta\u0308htsaim kirjatu\u0308kk oli lahkumisavaldus. Kaalusin selle kompositsiooni ning juht- ja ko\u0303rvalmotiive oma peas kaks aastat ning 2018. aasta ma\u0308rtsis sai see ka avaldatud. 13. aprillil po\u0303rutasime koos graafilisest disainerist elukaaslase Ahtoga aastaks Aasiasse, etteka\u0308a\u0308ndeks keskeakriis, et toita oma lo\u0303putut isu uute vaadete, lo\u0303hnade ja maitsete ja\u0308rele. Meiega saab u\u0308hendust meiliaadressil reis a\u0308tt kriips punkt net."}]